CELEX: 52015PC0581
Language: lv
Date: 2015-11-20
Title: Priekšlikums PADOMES LĒMUMS par nostāju, kas Eiropas Savienības vārdā jāieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses

EIROPAS KOMISIJA
            Briselē, 20.11.2015
            COM(2015) 581 final
            2015/0266(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Pievienotais priekšlikums ir juridiskais instruments, ar ko nosaka Savienības nostāju, kura Savienības vārdā jāpieņem struktūrā, kas izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses ("nolīgums"). 
            
            
               Nolīgums tika parakstīts 2014. gada 27. jūnijā, un kopš 2014. gada 1. septembra līdz tā ratificēšanai dalībvalstīs to piemēro provizoriski. Ar Padomes 2014. gada 16. jūnija Lēmumu 2014/492/ES
                  1
                tika apstiprināta nolīguma parakstīšana Eiropas Savienības un Eiropas Atomenerģijas kopienas un to dalībvalstu vārdā un konkrētu tā noteikumu provizoriska piemērošana. 
            
            
               Ar nolīgumu izveidoja Asociācijas padomi, kas pārrauga un uzrauga nolīguma piemērošanu un īstenošanu, kā arī periodiski pārskata nolīguma darbību, ņemot vērā tā mērķus. Asociācijas padomei ir jāpieņem lēmums par to, kad nolīguma pilnīga īstenošana un izpilde ir nodrošināta visā Moldovas Republikas teritorijā. 
            
            
               Saskanība ar spēkā esošajiem noteikumiem politikas jomā
            
            
               Ar šo priekšlikumu, pamatojoties uz iepriekš minētā nolīguma noteikumiem, īsteno Savienības kopējo tirdzniecības politiku attiecībā uz austrumu partnervalsti. Tā mērķis ir nodrošināt, ka ekonomiskās priekšrocības, ko sniedz padziļināta un visaptveroša brīvās tirdzniecības zona, attiecas uz visu Moldovas Republikas teritoriju. 
            
            
               Saskanība ar citām ES politikas jomām
            
            
               Šis priekšlikums atbilst un papildina pārējās Savienības ārpolitikas jomas, jo īpaši Eiropas kaimiņattiecību politiku un attīstības sadarbības politiku attiecībā uz Moldovas Republiku.
            
            
               2.Juridiskais pamats, subsidiaritāte un proporcionalitāte
            
            
               Juridiskais pamats
            
            
               Savienības nostājas, kas jāieņem struktūrās, kuras izveidotas ar nolīgumu starp Savienību un Moldovas Republiku, juridiskais pamats ir Līgums par Eiropas Savienības darbību un jo īpaši tā 207. panta 4. punkts saistībā ar 218. panta 9. punktu. 
            
            
               Subsidiaritāte (neekskluzīvas kompetences gadījumā)
            
            
               Saskaņā ar LESD 3. pantu kopējā tirdzniecības politika ir ekskluzīva Savienības kompetence. Tāpēc subsidiaritātes principu nepiemēro.
            
            
               Proporcionalitāte
            
            
               Šis priekšlikums ir nepieciešams, lai īstenotu Savienības starptautiskās saistības, kas izklāstītas nolīgumā ar Moldovas Republiku. 
            
            
               Juridiskā instrumenta izvēle
            
            
               Šis priekšlikums ir saskaņā ar LESD 218. panta 9. punktu, kurā ir paredzēta Padomes lēmumu pieņemšana. Nav cita juridiska instrumenta, ko varētu izmantot šā priekšlikuma mērķa sasniegšanai. 
            
         
         
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Ex-post izvērtējumi/spēkā esošo tiesību aktu atbilstības pārbaude
            
            
               
                  Neattiecas.
               
            
            
               Apspriešanās ar ieinteresētajām personām
            
            
               Apspriešanās ar ieinteresētajām personām uz šo priekšlikumu neattiecas.
            
            
               •Ekspertu atzinumu pieprasīšana un izmantošana
            
            
               
                  Komisija ir ņēmusi vērā to ārējo ekspertu un struktūru viedokļus, kuri palīdz Savienībai īstenot tās kaimiņattiecību politiku. 
               
            
            
               Ietekmes novērtējums
            
            
               
                  Priekšlikums ir saistīts ar nolīguma īstenošanu visā Moldovas Republikas teritorijā, par ko 2009. gadā tika veikts ex-ante ietekmes novērtējums, bet 2012. gadā – Komisijas Tirdzniecības ĢD tirdzniecības ilgtspējības ietekmes novērtējums, kura rezultāti tika ņemti vērā sarunās par padziļinātu un visaptverošu brīvās tirdzniecības nolīgumu.
               
            
            
               Normatīvā atbilstība un vienkāršošana
            
            
               
                  REFIT procedūras uz nolīgumu starp Savienību un Moldovas Republiku neattiecas. 
               
            
            
               Pamattiesības
            
            
               Priekšlikumam nav negatīvas ietekmes uz pamattiesību aizsardzību. 
            
            
               4.IETEKME UZ BUDŽETU
            
            
               
                  Neattiecas.
               
            
            
               5.CITI ELEMENTI
            
            
               Īstenošanas plāni un uzraudzības, novērtēšanas un ziņošanas kārtība
            
            
               
                  Nolīguma īstenošanu regulāri pārskata ES un Moldovas Republikas Asociācijas padome. Eiropas Komisija ir arī apņēmusies katru gadu iesniegt Eiropas Parlamentam ziņojumu par to, kā tiek īstenota nolīguma V sadaļa (Tirdzniecība un ar tirdzniecību saistīti jautājumi).
               
            
            
               Skaidrojošie dokumenti (direktīvām)
            
            
               
                  Neattiecas.
               
            
         
         
            
               Konkrētu priekšlikuma noteikumu sīks skaidrojums
            
            
               
                  Priekšlikuma mērķis ir pieņemt Savienības nostāju attiecībā uz nolīguma V sadaļas (Tirdzniecība un ar tirdzniecību saistīti jautājumi) piemērošanu visā Moldovas Republikas teritorijā. Nolīguma 462. panta 2. punktā ir noteikts, ka nolīguma V sadaļu vai visu nolīgumu visā Moldovas Republikas teritorijā sāk piemērot pēc tam, kad Moldovas Republika ir nodrošinājusi V sadaļas vai nolīguma pilnīgu īstenošanu un izpildi teritorijās, kuras Moldovas Republikas valdība faktiski nekontrolē. Moldovas Republika ir informējusi Eiropas Komisiju, ka no 2016. gada 1. janvāra Moldovas Republika var nodrošināt nolīguma V sadaļas pilnīgu īstenošanu un izpildi. Atbilstoši tam tiek ierosināts, ka Asociācijas padome pieņem lēmumu, kā tas noteikts nolīguma 462. panta 3. punktā.
               
            
            
               2015/0266 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas Eiropas Savienības vārdā jāieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, (“nolīgums”) 464. panta 3. un 4. punktā ir noteikts, ka atsevišķas nolīguma daļas tiek piemērotas provizoriski.
            
            
               (2)Padomes 2014. gada 16. jūnija Lēmuma 2014/492/ES
                  2
                3. pantā ir norādīti konkrēti nolīguma noteikumi, kurus piemēro provizoriski, tostarp nolīguma V sadaļas (Tirdzniecība un ar tirdzniecību saistīti jautājumi) noteikumi.
            
            
               (3)Nolīguma 462. pantā ir noteikts, ka nolīguma V sadaļas piemērošana tajās Moldovas Republikas teritorijās, kuras Moldovas Republikas valdība faktiski nekontrolē, ir jāsāk, tiklīdz Moldovas Republika visā tās teritorijā nodrošina V sadaļas pilnīgu īstenošanu un izpildi. 
            
            
               (4)Nolīguma 462. pantā ir arī noteikts, ka Asociācijas padomei ir jāpieņem lēmums par to, kad nolīguma pilnīga īstenošana un izpilde ir nodrošināta visā Moldovas Republikas teritorijā. 
            
            
               (5)Moldovas Republika ir informējusi Eiropas Komisiju, ka no 2016. gada 1. janvāra Moldovas Republika visā tās teritorijā var nodrošināt nolīguma V sadaļas pilnīgu īstenošanu un izpildi. 
            
            
               (6)Ir nepieciešams uzraudzīt un regulāri pārskatīt nolīguma V sadaļas piemērošanu visā Moldovas Republikas teritorijā.
            
            
               (7)Tādēļ ir lietderīgi noteikt Savienības nostāju attiecībā uz nolīguma V sadaļas piemērošanu visā Moldovas Republikas teritorijā,
            
            
               IR PIEŅĒMUSI ŠO LĒMUMU. 
            
            
               1. pants
            
            
               1.Nostājas, kas Savienībai ir jāieņem Asociācijas padomē, kura izveidota ar 434. pantu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz nolīguma V sadaļas (Tirdzniecība un ar tirdzniecību saistīti jautājumi) pilnīgu īstenošanu, izpildi un piemērošanu visā Moldovas Republikas teritorijā, pamatā ir Asociācijas padomes lēmuma projekts, kas pievienots šim lēmumam.
            
         
         
            
               2.Savienības pārstāvji Asociācijas padomē ir tiesīgi vienoties par nelielām izmaiņām lēmuma projektā bez Padomes papildu lēmuma.
            
            
               2. pants
            
            
               Astoņu mēnešu laikā pēc šā lēmuma spēkā stāšanās dienas un pēc tam reizi gadā Eiropas Komisija ziņo Padomei par to, kā Asociācijas nolīguma V sadaļa tiek piemērota visā Moldovas Republikas teritorijā. Ja Moldovas Republika vairs nenodrošina Asociācijas nolīguma V sadaļas pilnīgu īstenošanu un izpildi attiecībā uz tām Moldovas Republikas teritorijām, kuras tā faktiski nekontrolē, Savienības pārstāvji Asociācijas padomē drīkst pieprasīt Asociācijas padomei pārskatīt nolīguma V sadaļas turpmāku piemērošanu attiecīgajās teritorijās. 
            
            
               3. pants
            
            
               Šis lēmums stājas spēkā tā pieņemšanas dienā.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  OV L 260, 30.8.2014., 1. lpp.
               
               
                  
                     (2)
                  Padomes Lēmums (2014. gada 16. jūnijs) par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (OV L 260, 30.8.2014., 1. lpp.). 
               
            
      
    ---documentbreak--- 
      
         
               EIROPAS KOMISIJA
            Briselē, 20.11.2015
            COM(2015) 581 final
            PIELIKUMS
            dokumentam
            Priekšlikums Padomes Lēmumam
            par nostāju, kas Eiropas Savienības vārdā jāieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses
            
               
         
         
            
               PIELIKUMS
            
            
               Projekts
            
            
               ES un MOLDOVAS REPUBLIKAS Asociācijas padomes Lēmums Nr. 1/2015
            
            
               (2015. gada ..) 
            
            
               par Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, V sadaļas piemērošanu visā Moldovas Republikas teritorijā.
            
            
               Asociācijas PADOME,
            
            
               ņemot vērā 2014. gada 27. jūnijā Briselē parakstīto Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (“nolīgums”), un jo īpaši tā 462. pantu,
            
            
               tā kā:
            
            
               (1)Saskaņā ar nolīguma 464. pantu atsevišķas tā daļas no 2014. gada 1. septembra piemēro provizoriski. 
            
            
               (2)Moldovas Republika ir informējusi Eiropas Komisiju, ka Moldovas Republika no 2016. gada 1. janvāra visā tās teritorijā var nodrošināt nolīguma V sadaļas (Tirdzniecība un ar tirdzniecību saistīti jautājumi) pilnīgu īstenošanu un izpildi. 
            
            
               (3)Ir lietderīgi, ka Asociācijas padome regulāri pārskata nolīguma V sadaļas piemērošanu visā Moldovas Republikas teritorijā. 
            
            
               (4)Ir lietderīgi, ka Asociācijas komiteja īpašā sastāvā tirdzniecības jautājumu risināšanai uzrauga nolīguma V sadaļas piemērošanu visā Moldovas Republikas teritorijā un regulāri ziņo Asociācijas padomei,
            
            
               IR PIEŅĒMUSI ŠO LĒMUMU.
            
            
               1. pants
            
            
               1.Asociācijas nolīguma V sadaļu (Tirdzniecība un ar tirdzniecību saistīti jautājumi) no 2016. gada 1. janvāra piemēro visā Moldovas Republikas teritorijā.
            
            
               2.Desmit mēnešu laikā pēc šā lēmuma pieņemšanas dienas un pēc tam reizi gadā Asociācijas padome pārskata nolīguma V sadaļas piemērošanu visā Moldovas Republikas teritorijā. 
            
            
               3.Asociācijas komiteja īpašā sastāvā tirdzniecības jautājumu risināšanai uzrauga V sadaļas piemērošanu, kā minēts 1. punktā. Komiteja reizi gadā un ikreiz, kad to prasa apstākļi, sniedz ziņojumu Asociācijas padomei.
            
            
               4.Nolīguma VII sadaļu piemēro, ciktāl tas notiek saistībā ar V sadaļu.
            
            
               2. pants
            
         
         
            
               Šis lēmums stājas spēkā tā pieņemšanas dienā.
            
            
               …, … gada …
            
            
                     
                  
                  
                     
                        Asociācijas padomes vārdā –
                     
                     
                  
               
                     
                  
                  
                     
                        priekšsēdētājs